**Informatīvais ziņojums**

**“Par Eiropas Savienības 2021. gada 26. februāra neformālajā pētniecības ministru videokonferencē izskatāmajiem jautājumiem”**

2021. gada 26. februārī notiks Eiropas Savienības par pētniecību atbildīgo ministru neformālā sanāksme (videokonference).

**Politikas debates**

 Pētniecības ministru 2021. gada 26. februāra neformālajā sanāksmē (videokonferencē) ir paredzēta diskusija par Atveseļošanas un noturības mehānisma (turpmāk – ANM) plāniem saistībā ar Eiropas Pētniecības telpu (turpmāk arī – ERA) un sinerģijām kontekstā ar plānotajām investīcijām un reformām.

**Diskusija**

Pētniecība un inovācijas (turpmāk – P&A) ir ilgtspējīgas izaugsmes, darba vietu radīšanas un konkurētspējas pamatā. Tām ir prioritāra nozīme atbilžu rašanā saistībā ar Covid-19 pandēmiju un sekām, ko pandēmija ir radījusi sabiedrībā un tautsaimniecībā. Eiropas Investīciju banka ir tieši norādījusi, ka Eiropas Savienība (turpmāk – ES) iegulda procentos no tās iekšzemes kopprodukta P&A ievērojami mazāk, nekā citas lielākās pasaules ekonomikas. Nepārprotami P&A ir jābūt priekšplānā ekonomiskajai izaugsmei pēc krīzes, tajā skaitā īstenojot zaļo kursu un digitālo transformāciju.

Jaunā Eiropas Pētniecības telpa, kuras pirmsākumi bija 2000.gadā un kuras prioritātes atjaunotas 2019.-2024.gadam, uzsver nepieciešamību mazināt Eiropas pētniecības fragmentāciju P&A jomā. 2020.gada Eiropas Komisijas paziņojums „ERA – pētniecības un inovācijas jaunā ēra”[[1]](#footnote-1) definē jaunās ERA misiju, uzdevumus un galvenās prioritātes, kas ir centrētas zinātniekā, vērtībās, izcilībā, ietekmē un kurā zinātnieki, zināšanas un tehnoloģijas tiek atbalstītas, un to aprite nav ierobežota. ERA balstās uz kopēju atbildību, un tā balstās Eiropas pētniecības sistēmu dažādībā.

Plašākā ERA vīzija papildus zaļajai un digitālajai transformācijai pievēršas tam, kā notiek atgūšanās no Covid-19 pandēmijas sekām, veicinot sadarbību starp valstu un Eiropas pētniecības sistēmām, tajā skaitā ar labāku ietvaru sinerģijām starp ES programmām un valstu nacionālajām programmām, lai varētu gan nodrošināt ātrāku atlabšanu, gan nodrošinātu lielāku iekļaušanos un mērķtiecību.

Lai nodrošinātu ātrāku ES dalībvalstu atlabšanu no krīzes, ANM, kā daļa no „*Next Generation EU*” iniciatīvas, nodrošinās plašu finansiālu atbalstu publiskajām investīcijām un reformām, kas uzlabo dalībvalstu sagatavotību un veicina izaugsmes potenciālu. Kopējais ANM ieguldījums Eiropas Savienības mērogā sasniedz 672,5 miljardus *euro*. Tā mērķis ir sekmēt sociālekonomisko atgūšanos un noturību, kā arī veicināt zaļo izaugsmi un digitālo transformāciju, lielāku kohēziju un sociālās tiesības, un tai ir arī jābūt salāgotai ar ES dalībvalstu specifiskajām rekomendācijām.

ANM plāna ietvaros liela nozīme ir paredzēta tieši P&A, jo P&A sniedz tiešu ieguldījumu ilgtspējīgā un iekļaujošā izaugsmē, tajā skaitā caur reformām un investīcijām P&A ar iespēju nodrošināt tostarp arī starpvalstu investīciju projektus. Kā kritiskie elementi ir iezīmēta noturība, vērtību ķēdes, kritiskā infrastruktūra un atvērtā ekonomikas stratēģija, nodarbinātība, prasmes un aktīva darba tirgus politika.

Attiecībā par paredzētajām reformām – P&A veido daļu no investīcijām kapitāla radīšanā kā nepārprotama tā sastāvdaļa. P&A nozīme ir arī saistībā ar starpvalstu un pārrobežu projektiem un šeit ir identificējama tieša sasaiste ar *InvestEU*, Apvārsnis Eiropa, Kosmosa programmu un *Digital Europe* programmām, kā arī īpaši izceltas ir Apvārsnis Eiropa programmas ietvaros īstenotās partnerības.

ERA ir tieša ietekme caur P&A spēju nodrošināt Eiropas izaugsmi un noturību pret Covid-19 pandēmiju un līdzīgām pandēmijām, kas norisinās caur zināšanu radīšanu, jaunām tehnoloģijām un zināšanu absorbciju, nodrošinot risinājumus sabiedrībai aktuālajiem izaicinājumiem. ERA arī aicina visas ES dalībvalstis sasaistīt šīs darbības prioritātes ar visām ES ietvaprogrammām, kuras sniedz ieguldījumu P&A, kā arī mobilizējot citas ES politikas un programmas, tajā skaitā ANM un kohēzijas politikas instrumentus.

To ņemot vērā, ANM ir tieša iespēja sniegt lielu ieguldījumu ERA attīstībā, padarot to efektīvāku. ES dalībvalstu ANM plāni var sastāvēt no liela mēroga P&A ieguldījumiem un reformām, kas ir sasaistīti ar ERA stratēģiskajiem mērķiem. Šie plāni var sekmēt valstu nacionālās P&A sistēmas ilgtspējību un noturību, lai cīnītos ar pandēmijas sekām. Lielākā daļa no šīm iespējām no ES dalībvalstu puses tiek sasniegtas arī caur dažādu rīcībpolitiku atbilstoši specifiskām rekomendācijām ES dalībvalstīm P&A jomā, kuras ir salāgotas ar ERA stratēģiskajiem mērķiem.

Starp konkrētiem ERA un ANM reformu virzieniem ir izceltas nacionālo P&A sistēmu reformas, kuras nodrošina lielāku atdevi no veiktajiem ieguldījumiem un mazina publiskā sektora fragmentāciju, publiskā sektora reformas un tādējādi efektīvāk izmantotu institucionālo finansējumu, lai veicinātu kritiskās masas veidošanos. Liela nozīme ir atvērtās zinātnes politikas īstenošanai, nodrošinot piekļuvi dažādiem pētniecības rezultātiem (publikācijām, datu infrastruktūrām un programmatūrai) caur Eiropas Atvērtās zinātnes mākoni (turpmāk – EOSC). Tajā skaitā liela nozīme ir vietējo P&A datu savietojamības nodrošināšanai ar EOSC.

Nozīme ir arī mazo un vidējo uzņēmumu (turpmāk – MVU) un jaunuzņēmumu atbalstam caur inovāciju un uzņēmējdarbības atbalstu nacionālajos ANM plānos, tajā skaitā paredzot, ka tiek stiprinātas uzņēmumu un zinātnes sektora sasaistes (caur publisko-privāto sadarbību, eksperimentālo izstrādi un dažādiem projektiem). Šajā jomā liela nozīme ir MVU un jaunuzņēmumu ieguvumam no sinerģijām ar Eiropas Inovāciju padomes *„Seal of Excellence”* – izcilības zīmoga, izstrāžu ieviešanai tirgū unmērogošanas *(scale-up)* aktivitātēm.

ERA uzdevumu izpildē nozīme ir arī ANM un dalībvalstu kohēzijas finansējuma sinerģijām, lai izvairītos no pārklāšanās un nodrošinātu savstarpējo papildinātību. Šeit nozīme ir turpmākam dialogam, un tam, ko dalībvalstis iegūs no Eiropas Komisijas turpmākā atbalsta caur tehniskā atbalsta instrumentiem, tajā skaitā Apvārsnis Eiropa *Policy Support Facility* instrumenta un *DG REFORM* tehniskā atbalsta instrumenta.

**Ministru diskusijas jautājumi:**

1. Galvenās dalībvalstu atziņas, gatavojot nacionālos plānus jautājumā, kā vislabāk nodrošināt sinerģiju starp nacionālajām un reģionālajām P&A sistēmām Eiropas mērogā. Kādas iespējas dalībvalstis redz sinerģijā starp P&A darbībām ANM plāna ietvaros un ES ietvarprogrammām (galvenokārt Apvārsnis Eiropa, tajā skaitā tās misijas un partnerības). Kā vislabāk nodrošināt optimālu šo sinerģiju ieviešanu un nodrošināšanu.
2. Attiecībā par tematiskajiem P&A ieguldījumiem ANM plāna ietvaros, kā nodrošināt vislabāko potenciālu starpvalstu sadarbības un koordinācijas mehānismiem, nodrošinot vislabāko to transformatīvo ietekmi. Kas ir galvenās jomas, kurās šādus ieguldījumus ir nepieciešams izcelt.
3. Kā valstu ANM plāni var ciešāk stiprināt un attīstīt inovatīvus uzņēmumus un MVU, lai attīstītu un aizvestu to inovācijas tuvāk tirgum un nodrošinātu šo uzņēmumu izaugsmi.

**Latvijas pozīcija**

Latvija uzskata, ka ANM plānos primāri ir jāatbalsta ilgtspējīgi pasākumi, lai tajos iesaistītu augsti kvalificētu personālu un pētniekus. Pētniecības sinerģija ar ANM ir vienīgais veids, kā sasniegt uzstādītos mērķus optimālā veidā.

Latvija uzskata, ka ANM un citiem Eiropas instrumentiem ir jāveicina pētnieku karjeras attīstība un Latvijai līdzīgi kā citām jaunajām dalībvalstīm (ES-13) ir jāveicina P&A kritiskās masas palielināšanās. Plaisa, kas pastāv starp Latviju un vidējo ES dalībvalstu līmeni, ir būtiska, un 2019.gadā vidējais ES valstu ieguldījums pētniecībā bija 2,20 % apmērā no IKP, kas ir vairāk nekā 3 reizes lielāks par Latvijas ieguldījumu līmeni (0,64 %)[[2]](#footnote-2). Turklāt, šī plaisa pastāv gan attiecībā uz publiskā sektora finansējumu, gan attiecībā uz uzņēmējdarbības finansējumu P&A.

Latvijai ir aktuāls Eiropas Pētniecības telpas definētais mērķis kopējai ES virzībai uz P&A ieguldījumiem 3% apmērā no IKP, un tām valstīm, kuras no ES vidējā līmeņa šobrīd atpaliek, palielināt to P&A ieguldījumus par vismaz 50 %[[3]](#footnote-3). Nodrošinot kopīgu un savstarpēji sasaistītu ANM, ES fondu un valsts budžeta pilnvērtīgu P&A finansējumu tuvāko gadu laikā Latvija arī sasniegtu tai paredzēto Eiropas Pētniecības telpas definēto investīciju mērķi.

Latvijas ANM plāna projektā zinātnes un pētniecības jomā ir iekļauti pasākumi, kas vērsti uz ekonomikas ilgtspēju un digitālo transformāciju. Investīcijas ir plānotas atvērtās zinātnes ieviešanai praksē, augsta līmeņa digitālo prasmju programmas īstenošanai, kā arī augstskolu pārvaldības reformas īstenošanai. Arī ANM investīcijas paredzētas atvērtās zinātnes ieviešanai praksē, lai veicinātu pētnieku, uzņēmumu, publiskās pārvaldes un sabiedrības piekļuvi zināšanām, resursiem, pētniecības rezultātiem, nodrošinot, ka publiski finansēta pētniecība kļūst atvērtāka un pieejamāka plašākai sabiedrībai, attīstot atvērto datu un digitālo komunikācijas rīku koplietošanu un izmantošanu inovācijas procesos.

Izglītības un zinātnes ministrijas ANM plāna investīciju priekšplānā ir paredzēts atbalsts augstākās izglītības un zinātnes pārvaldības modeļa maiņas nodrošināšanai, lai varētu veikt augstskolu un zinātnisko institūciju strukturālās pārmaiņas, lai veicinātu izcilību un augstākās izglītības un zinātnes kvalitātes un resursu ieguldījumu efektivitāti un starptautisko konkurētspēju, tostarp integrāciju starptautiskajos augstākās izglītības un pētniecības tīklos. Tas arī būs priekšnoteikums atbalsta aktivitātēm jauna akadēmiskās karjeras modeļa izstrādei Latvijā.

Izglītības un zinātnes ministrija arī sagatavoja un iesniedza pieteikumus ANM plāna Klimata sadaļā klimatneitralitātes pētniecības un inovācijas centru izveidei, jo klimata izaicinājumu risināšana ir neatraujama no pilnvērtīga ieguldījuma pētniecībā un inovācijās šajā jomā, taču pašreizējā ANM plānā atbalsts šādiem pasākumiem nav palicis.

Latvija ir īstenojusi valsts pētījumu programmu “COVID-19 seku mazināšanai” 5 miljonu *euro* apmērā, kas atklājusi visu plašo problēmu spektru saistībā ar COVID-19 pandēmiju.

Latvijai ir labas iestrādes pandēmiskās noturības un sagatavotības jomā.

Latvija cer, ka pamatprogramma “Apvārsnis Eiropa” būtiski veicinās atbildes uz vissarežģītākajiem jautājumiem saistībā ar pandēmijas norisi, norimšanos un beigām, kā arī jaunas pandēmijas novēršanu. Nenoliedzot izcilības nozīmi pamatprogrammu projektu vērtēšanā, projektu rezultātiem jābūt atvērtā veidā pieejamiem visās ES dalībvalstīs. Pamatprogrammā “Apvārsnis 2020” piekļuve projektu rezultātiem nav bijusi optimāla un iespējami uzlabojumi.

Zinātniskā kultūra, zinātniskie pierādījumi kā rīcībpolitikas pamats ir apsveicami, ja tie izriet no ES vai dalībvalstu programmām, un tiek veicināta dalīšanās ar zinātniskiem rezultātiem. Latvija arī ir izvirzījusi atvērto zinātni kā vienu no prioritātēm gan ANM plānā, gan citās zinātnes programmās.

Attiecībā par tematiskajiem P&A ieguldījumiem, tie arī īpaši sasaistās ar Latvijas Eiropas semestra rekomendācijām[[4]](#footnote-4), kuras paredz virzīt investīcijas uz zaļo pārkārtošanos un digitālo pāreju, jo īpaši uz pētniecību un inovāciju, tīru un efektīvu enerģijas ražošanu un izmantošanu, ilgtspējīgu transportu un digitālo infrastruktūru. Šeit arī ir nepieciešama kopīga un vērienīga rīcība no Latvijas nacionālajām, ES fondu un Eiropas ietvarprogrammu programmām P&A jomā.

Attiecībā uz uzņēmumu ieguldījumiem P&A, īpaši attiecībā par MVU sektoru un jaunuzņēmumiem, Latvijas interesēs ir nodrošināt nepieciešamos apstākļus šo ieguldījumu pieaugumam. Pēc pēdējiem datiem 2019.gadā Latvijas P&A ieguldījumi uzņēmumos veidoja 0,17 % no IKP, kas ir 12 % apmērā no vidējā P&A ieguldījumu līmeņa uzņēmumos ES-27 valstīs (1,46 %)[[5]](#footnote-5). Īpaši liela nozīme P&A ieguldījumu veicināšanai uzņēmumos ir saistīta ar pilnvērtīga P&A cilvēkkapitāla nodrošināšanu, kurš šos zināšanu un inovāciju ietilpīgos darbus varēs veikt.

**Latvijas delegācija:**

Delegācijas vadītājs: **Dmitrijs Stepanovs**, Izglītības un zinātnes ministrijas valsts sekretāra vietnieks – Augstākās izglītības, zinātnes un inovāciju departamenta direktors

Delegācijas dalībnieki: **Alise Balode,** Latvijas Republikas Pastāvīgās pārstāves Eiropas Savienībā vietniece

 **Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi)

Izglītības un zinātnes ministre Ilga Šuplinska

Vīza:

Valsts sekretārs Jānis Volberts

Paiders, 67047936, janis.paiders@izm.gov.lv

Berķis, 67047865, uldis.berkis@izm.gov.lv

1. https://eur-lex.europa.eu/legal-content/LV/TXT/HTML/?uri=CELEX:52020DC0628&from=EN [↑](#footnote-ref-1)
2. https://ec.europa.eu/eurostat/web/science-technology-innovation/data/database [↑](#footnote-ref-2)
3. https://eur-lex.europa.eu/legal-content/LV/TXT/HTML/?uri=CELEX:52020DC0628&from=EN [↑](#footnote-ref-3)
4. https://eur-lex.europa.eu/legal-content/LV/TXT/HTML/?uri=CELEX:52020DC0514&from=EN [↑](#footnote-ref-4)
5. https://ec.europa.eu/eurostat/web/science-technology-innovation/data/database [↑](#footnote-ref-5)